Den tidligere regionsrådsformand Ulla Astman (S), der ved årsskiftet måtte overlade posten til Mads Duedahl (V), har fået en ny formandspost. Socialdemokraterne i Aalborg har enstemmigt valgt den 51-årige regionspolitiker til ny formand for partiets fællesledelse i Aalborg Kommune. - Jeg ved fra mine 25 år i regionalpolitik, at det er alfa og omega for de folkevalgte at have et stabilt og velfungerende organisatorisk bagland. Som folkevalgt har jeg nydt godt af, at man i organisationen knoklede for mig. Nu vil jeg gerne betale noget tilbage, og jeg er sikker på, at det bliver rigtig spændende, siger Ulla Astman. Hun mener, at hun politisk og taktisk besidder nogle kompetencer og erfaringer, der kan bruges i den ny rolle som bindeled mellem den socialdemokratiske byrådsgruppe i Aalborg og partiorganisationen. - Det er ikke nogen hemmelighed, at Socialdemokratiet i Aalborg ligesom i regionen fik en lussing fra vælgerne. Jeg vil gerne bidrage til, at vi i Aalborg får det til at flyde bedre og til at deltage i politik-udviklingen, så flere forhåbentlig næste gang stemmer på os, siger Ulla Astman. Fortsætter som regionsrådsmedlem Hun fortsætter efter planen som menigt regionsrådsmedlem de næste knap fire år (og er netop blevet valgt til bestyrelsen for Danske Regioner, hvis næstformand hun tidligere har været). Men Ulla Astman har - i samråd med familien - gjort op, at senest når valgperioden slutter i 2025, er hun færdig som folkevalgt. Så at hun nu engagerer sig organisatorisk i kommunalpolitik i Aalborg er på ingen måde, pointerer hun, et signal om, at hun kunne tænke sig at skifte posten i regionsrådet ud med et hverv som byrådsmedlem i hjemkommunen. Hun har også sagt pænt nej til en forespørgsel om at efterfølge forgængeren i formandsstolen i regionen, Orla Hav, som folketingskandidat. - Jeg er mæt af at være folkevalgt på det niveau, og jeg skylder min familie, at vi nu får et mere normalt familieliv. Mine børn kan ikke huske andet end, at jeg har været folkevalgt. Nu er jeg et andet sted og ser frem til et andet liv, siger Ulla Astman. Hun er lige nu jobsøgende og håber at finde et arbejde, der kan kombineres med at være regionsrådsmedlem de næste små fire år. I modsat fald vil hun ikke udelukke, at hun trækker sig i utide. - Men jeg føler jo et ansvar over for de godt 30.000 nordjyder, der stemte på mig ved regionsrådsvalget, siger Ulla Astman.

Referat:
Den tidligere regionsrådsformand bliver ny formand for sit partis fællesledelse i Aalborg. Men hun er færdig med at være folkevalgt politiker, når denne valgperiode slutter, siger hun.